રાજબા અટારીમાં જઈ બેઠેલાં. સીસમની જૂની આરામખુરસીમાં હળવેથી પગ સીધા કરવા ગયેલાં ને ઢીંચણમાં કડાકા બોલેલા. જૂની-પુરાણી ખુરસીમાં આછેરો કિચૂડાટ થયેલો. આંખ પરથી ચશ્માં હટાવેલાં. ઝાંખું-પાંખું લાગેલું. દરબારગઢના રસ્તા પર ખવાસણોનાં ખોરડાં ઊભાં હતાં. એમાંનાં કેટલાંક અડધાં-ખરાં પડી ગયાં હતાં. તો કેટલાંક પડવાને વાંકે જ ઊભાં હતાં. સામસામેની ઓળ વચ્ચે દરબારગઢનો રસ્તો ઊબડખાબડ થઈ પડ્યો હતો.